Primăria Braşov va cumpăra, cu fonduri europene asigurate prin Programul Operaţional Regional (POR) 2014-2020, 26 de troleibuze articulate, de 18 metri, care vor deservi rutele de transport public cu numerele 1, 2, 6 şi 31 din oraş. Valoarea finanţării nerambursabile depăşeşte 77 de milioane de lei, iar perioada de implementare va fi de 36 de luni.

Ministrul Dezvoltării Regionale şi Administraţiei Publice, Vasile-Daniel Suciu, a semnat, vineri, ordinul de finanţare a proiectului care prvede achiziţionarea, de către Primăria Braşov, a 26 de troleibuze articulate, de 18 metri, care vor deservi rutele de transport public cu numerele 1, 2, 6 şi 31 din municipiul Braşov.

Troleibuzele vor fi achiziţionate cu fonduri europene asigurate prin Programul Operaţional Regional (POR) 2014-2020.

”Obiectivul proiectului îl reprezintă îmbunătăţirea transportului public local în Braşov, valoarea finanţării nerambursabile este de 77.009.789 lei, iar perioada de implementare – de 36 de luni”, a trnsmis Ministerul Dezvoltării Regionale şi Administraţiei Publice.

POR 2014-2020 este unul dintre programele prin care România poate accesa fondurile europene structurale şi de investiţii provenite din Fondul European pentru Dezvoltare Regională (FEDR), în perioada actuală de programare. Alocarea estimată se ridică la 8,25 miliarde euro, din care 6,7 miliarde de euro reprezintă sprijinul UE, prin FEDR, iar 1,5 miliarde de euro – contribuţia naţională. Autoritatea de Management a programului funcţionează la nivelul MDRAP.

POR 2014-2020 finanţează proiecte care contribuie la obiectivul general de creştere a competitivităţii economice şi îmbunătăţirea condiţiilor de viaţă ale comunităţilor locale şi regionale, prin sprijinirea dezvoltării mediului de afaceri, a infrastructurii şi serviciilor, pentru dezvoltarea durabilă a regiunilor, astfel încât acestea să-şi poată gestiona în mod eficient resursele şi să-şi valorifice potenţialul de inovare şi de asimilare a progresului tehnologic.

Sursa: news.ro

Partajează asta:

WhatsApp

Email

Listare

Tweet







Apreciază: Apreciere Încarc...

Similare